**AIŠKINAMASIS RAŠTAS**

**DĖL LIETAUS NUOTEKŲ TINKLŲ PIRKIMO**

**1. Sprendimo projekto esmė tikslai ir uždaviniai.**

 Šis Klaipėdos miesto savivaldybės tarybos sprendimo projektas teikiamas, siekiant pirkti viešam naudojimui reikalingus fiziniam asmeniui Bonifacui Venckui, Baltikalnio g. 5, Klaipėdoje nuosavybės teise priklausančius nuotekų šalinimo tinklus-lietaus nuotekų tinklus, esančius Baltikalnio g., Klaipėdoje, už 1 260Eur.

**2. Projekto rengimo priežastys ir kuo remiantis parengtas sprendimo projektas.**

 Nuotekų šalinimo tinklai-lietaus nuotekų tinklai, esantys Baltikalnio g., Klaipėdoje, (unik. Nr. 4400-3960-8769, ilgis 44,36 m., žymėjimas 1KL) nuosavybės teise priklauso fiziniam asmeniui Bonifacui Venckui.

 Bonifacas Venckus kreipėsi į Klaipėdos miesto savivaldybę siūlydamas parduoti jam nuosavybės teise priklausančius lietaus nuotekų tinklus, kurie reikalingi viešam naudojimui Klaipėdos miesto savivaldybei. Klaipėdos miesto paviršinių nuotekų sistemų savininkas yra Klaipėdos miesto savivaldybė.

 2015 m. kovo 13d. LR Vyriausybės nutarimo Nr. 258 ,,Dėl Lietuvos Respublikos Vyriausybės 2007 m. sausio 29 d. nutarimo Nr. 88 ,, Dėl geriamojo vandens tiekimo ir nuotekų tvarkymo infrastruktūros objektų išpirkimo tvarkos aprašo patvirtinimo‘‘ pakeitimo III skyriaus 16 dalyje nurodyta ,, Gavusi viešojo geriamojo vandens tiekėjo, paviršinių nuotekų tvarkytojo išvadą, kad infrastruktūros objektas yra reikalingas ir tinkamas viešam geriamojo vandens tiekimui ir (arba) nuotekų tvarkymui, paviršinių nuotekų tvarkymui, savivaldybės institucija Lietuvos Respublikos viešųjų pirkimų įstatyme nustatyta tvarka parenka nepriklausomą turto vertintoją šio objekto vertei nustatyti.‘‘, o IV skyriaus 21 dalyje nurodyta ,,Infrastruktūros objekto išpirkimas įforminamas pirkimo-pardavimo sutartimi, kurią įstatymų nustatyta tvarka pasirašo savivaldybės institucija ar viešasis geriamojo vandens tiekėjas, paviršinių nuotekų tvarkytojas ir infrastruktūros objekto savininkas.‘‘

 AB ,,Klaipėdos vanduo‘‘ 2015-07-22 raštu Nr. 2015/S.01-2571 patvirtino, kad 44.36 m. ilgio lietaus nuotekų atkarpa Baltikalnio g., Klaipėdoje yra reikalinga viešam naudojimui lietaus nuotekų surinkimui.

 Vadovaujantis viešųjų pirkimų įstatymu buvo parinktas nepriklausomas turto vertintojas UAB,, Inreal‘‘. Nustatyta lietaus nuotekų tinklų rinkos kaina 1 260 Eur.

 2015-12-02 raštu Bonifacas Venckus sutiko parduoti minėtus tinklus už 1 260 Eur.

**3. Kokių rezultatų laukiama.**

 Klaipėdos miesto savivaldybė įsigyja lietaus nuotekų tinklu, kurie reikalingi viešam naudojimui.

**4. Sprendimo projekto rengimo metu gauti specialistų vertinimai:**

Negauta.

**5. Išlaidų sąmatos skaičiavimai, reikalingi pagrindimai ir paaiškinimai.**

 Šio sprendimo įgyvendinimui reikalingos lėšos 1 260 Eur. lietaus nuotekų tinklų įsigijimui. UAB ,,Inreal‘‘ Klaipėdos miesto savivaldybės administracijai pateikė 44,36 m. ilgio lietaus nuotekų tinklų Baltikalnio g., Klaipėdoje rinkos vertės nustatymo 2015-11-19d. ataskaitą Nr. 15/11-465KL.

**6. Lėšų poreikis sprendimo įgyvendinimui.**

 Sprendimo įgyvendinimui už lietaus nuotekų tinklų vertinimą turto vertintojams UAB „Inreal“ apmokėta – 121,00 Eur. su PVM.

**7. Galimos teigiamos ar neigiamos sprendimo priėmimo pasekmės.**

 Įgijus lietaus nuotekų tinklus Baltikalnio g., Klaipėdoje, bus užtikrintas lietaus nuotekų surinkimas.

 Neigiamų sprendimo priėmimo pasekmių nėra.

Turto skyriaus vedėjas Edvardas Simokaitis